钦定古今图书集成/明伦汇编/氏族典/第395卷 > 李璮
## 钦定古今图书集成/明伦汇编/氏族典/第395卷 > 李璮

按《元史李璮传》：“璮小字松寿，潍州人，李全子也。或曰，
璮本衢州徐氏子，父尝为扬州司理参军，全盖养之
为子云。太祖十六年，全叛宋，举山东州郡归附，太师、
国王孛鲁承制拜全山东淮南楚州行省，而以其兄
福为副元帅。太宗三年，全攻宋扬州，败死，璮遂袭为
益都行省，仍得专制其地。宪宗七年，命璮取涟、海数”
州，璮遂发兵攻拔涟水相连四城，大张克捷之功。中
统元年，世祖即位，加璮江淮大都督，诏蒙古、汉军之
在边者，咸听节制。三年四月，以宋贾似道诱总管张
元、张进等书来上。盖璮专制山东三十馀年，前后所
奏凡数十事，皆恫疑虚喝，挟敌国以要朝廷，而自为
完缮益兵计。初以其子彦简质于朝，而僭为私驿，自
益都至京师质子营。至是，彦简遂用私驿逃归，璮遂
反，还攻益都，甲午，入之。民皆入保城郭，或奔窜山谷，
自益都至临淄数百里，寂无人声。壬子，璮盗据济南，
癸酉，命史枢、阿术帅师赴济南，璮众出掠，官军邀击，
大败之，璮退保济南。五月庚申，筑环城围之，璮日夜
拒守，城中以人为食，各什伯相结，缒城以出。璮知城
且破，乃手刃爱妾，乘舟入大明湖，自投水中，水浅不
得死，为官军所获，遂与蒙古军官囊家并诛焉。